wickkiey/tamil-wikipedia-markdown huggingface dataset:
# தி அட்டேக்ஸ் ஆப் 26/11 (திரைப்படம்)



'"தி அட்டேக்ஸ் ஆப் 26/11' அல்லது 26/11 தாக்குதல்கள் (ஆங்கிலம்: The Attacks of 26/11) இது ஒரு குற்றவியல் - பரபரப்பூட்டும் பாலிவுட், இந்தித் திரைப்படம் ஆகும். இத் திரைப்படமானது நவம்பர் 26, 2008 ஆம் ஆண்டு மும்பைத் தாக்குதல் சம்பவத்தை அடிப்படையாகக் கொண்டு இயக்கப்பட்டுள்ளது. இத்திரைப்படத்தை ராம் கோபால் வர்மா இயக்கத்தில் நானா படேகர், சஞ்சீவ் ஜெய்ஷ்வல் மற்றும் பலர் நடித்துள்ளனர். இத்திரைப்படம் மார்ச் 1, 2013 ஆம் ஆண்டு உலகம் முழுவதும் வெளியானது.  

## கதை விளக்கம்
நவம்பர் 26, 2008 ஆம் ஆண்டு  
பாகிஸ்தானைச் சேர்ந்த தீவிரவாதி அஜ்மல் கசாப்புடன் பத்து பயங்கரவாதிகளுடன் கடல் வழியாக, மும்பைக்குள் ஊடுருவி, சத்திரபதி சிவாசி தொடருந்து நிலையம், தாஜ் தங்குவிடுதி, ஒபராய் தங்குவிடுதி மற்றும் லியோபோல்ட் கஃபே உள்ளிட்ட இடங்கள் தாக்கப்பட்டது. இதில் 166 பேர் பலியானார்கள். இச்சம்பவத்தை மையப்படுத்தி ராம் கோபால் வர்மா அவர்கள் இப்படத்தை இயக்கியுள்ளார். மேலும் இச்சம்பவத்தை நேரில் பார்த்தவர்கள், காவல் துறை அறிக்கைகள், நீதி மன்றத் தீர்ப்பு, மற்றும் சம்பவத்தால் பாதிக்கப்பட நபர்கள் அளித்த தகவல்கள் ஆகியவை திரைக் கதைக்கு கருவூலமாக அமைந்ததுள்ளது. மேலும் இப்படத்தை ஆராய்ந்த மத்திய திரைப்பட தணிக்கைக் குழு இப்படத்தில் உள்ள காட்சிகள் அனைத்தும் திரைப்படத்திர்க்கு முக்கிய உயிரோட்டமாக அமைந்திருப்பதால் இதில் எந்தக் காட்சியையும் நீக்காமல் அப்படியே அனுமதித்துள்ளது. ஆனால் இப்படத்திர்க்கு **வயது வந்தவர்களுக்கு மட்டும்** (A (Adult)) என்ற முத்திரைச் சான்றிதழ் வழங்கியுள்ளது. மேலும் தீவிரவாதி அஜ்மல் கசாப் வேடத்தில் சஞ்சீவ் ஜெய்ஸ்வால் நடித்துள்ளார். இணை காவல்துறை ஆணையராக நானா படேகர் நடித்துள்ளார்.  

## விளம்பரப்படுத்துதல்
இத் திரைப்படத்தின் முதல் ஏழு நிமிட சிறப்பு காட்சியை ஈரோஸ் இன்டர்நேஷனல் சேனல் நிறுவனம் மூலம் யூடியூப் இணையத்தில் நவம்பர் 23, 2012, அன்று வெளியிடப்பட்டது. மேலும் இப்படத்தின் சிறப்பு காட்சியை மகாராட்டிரம் இணை காவல்துறை ஆணையரான ராகேஷ் மரியா அவர்களுக்கு திரையிட்டுக் காட்டப்பட்டது. இதனை இயக்குநர் கரண் ஜோஹர் அவர்களால் ஏற்பாடு செய்யப்பட்டது. மற்றும் இதனுடன் சத்யா 2 திரைப்படத்தின் முன்னோட்டமும் இணைக்கப்பட்டுள்ளது.  

## துணுக்குகள்
- இப்படத்தின் முக்கியக் காட்சிகளை தாஜ் உணவகத்தில் எடுக்க அனுமதி மறுக்கப்பட்டதால், கலை இயக்குநர் உதய் சிங் அவர்களைக் கொண்டு அச்சு அசலாக தாஜ் தங்கு விடுதியியைப் போன்று ஒரு நகல் நான்கு கோடி செலவில் உருவாக்கப்பட்டது.
- முதல் தாக்குதலுக்குள்ளான **லியோபோல்ட் கஃபேயின்** உரிமையாளரே தனக்குச் சம்மந்தப்பட்ட காட்சியில் அவரே நடித்துள்ளார்.
- அஜ்மல் கசாப் கதாபத்திரத்தில் நடிக்க சுமார் 500 பேர்கள் தேர்ந்தெடுக்கப்பட்டனர், அதில் தில்லியைச் சேர்ந்த **சஞ்சீவ் ஜெய்ஸ்வால்** என்பவர் தேர்வு செய்யப்பட்டார்.

## ஆதாரங்கள்

## வெளியிணைப்புகள்
- 
- முகநூல் பக்கம்
- Follow on Twitter
- *The Attacks of 26/11 * at Bollywoodhungama.com
- தி அட்டேக்ஸ் ஆப் 26/11 திரைப்படத்தின் முதல் 7 நிமிட விளம்பரப்படுத்தல்
தி அட்டேக்ஸ் ஆப் 26/11 திரைப்படத்தின் முதல் 7 நிமிடங்கள் கைபேசியின் யூடியூப்பில் காண்க
# இரா. நடராசன் சிறுகதைகள்



**இரா. நடராசன் சிறுகதைகள்** என்னும் தொகுதியில் 50 சிறுகதைகள் இருக்கின்றன. இத்தொகுதி இரா. நடராசன் என்பவரால் எழுதப்பட்ட அனைத்துச் சிறுகதைகளும் அடங்கியது. இரா. நடராசனின் சிறுகதைகள் உலகளாவிய வாசகர் கவனத்தை ஈர்த்தவை. தமிழ் மொழியில் எழுதப்பட்ட இக்கதைகளில் சில தெலுங்கு, மலையாளம், இந்தி, ஆங்கிலம், பிரஞ்சு உட்பட பல மொழிகளில் மொழியாக்கம் செய்யப்பட்டுள்ளன. உலக சிறுகதை தொகுதிகள் சிலவற்றில் இவரின் சில கதைகள் இடம் பெற்றுள்ளன. இவைகளில் நான்கு கதைகள் குறும்படங்களாக எடுக்கப்பட்டு பன்னாட்டுப் பட விழாகளில் விருதுகளைப் பெற்றுள்ளன.  

## உள்ளடக்கம்

1. பெயர் இல்லாதவர்
1. பால் திரிபு
1. மேய்ப்பர்கள் பற்றிய இறுதித் தீர்ப்பு
1. விஞ்ஞானக் கிறுக்கன்
1. களவானி
1. ஷேக்ஸ்பியர் நாவல் எதுவும் எழுதவில்லை
1. பக்திக்குரிய இடம் கோவில் மட்டுமல்ல
1. நான்காம் உலக நாடு
1. திருடப்பட்டவர்கள்
1. கடைசிச் சங்கு
1. நாத்திகன் மனைவி
1. விட்டு விடுதலை ஆகவில்லை
1. சென்ற ஞாயிற்றுக்கிழமை
1. உடலைத் தொலைத்தவன்
1. கடைசீ நடராசன்
1. மகாத்மாவின் குழந்தைகள்
1. அனுசரணையோடு தயாரிக்கப்பட்ட விவர சேகரிப்பு வினா வங்கி
1. ஒரு தூய மொழியின் துயரக் குழந்தைகள்
1. முருகேசு
1. சோமாசி
1. மிச்சமிருப்பவன்
1. அது அவன் அவர்கள்
1. சங்கிலி
1. இரவாகி
1. ரெண்டு ரூபாய் தீர்றவரைக்கும்
1. கேங் கூலி
1. கிளறல்
1. சட்டைக்குள் இல்லாதவன்
1. தமிழவனின் ஆவிகள் மொழியைத் துரத்துகின்றன
1. புதிய நம்பிக்கை – 1992 தொழுவம்
1. சுசீ முதல் சுசீ வரை
1. மதி எனும் ஒரு மனிதனின் மரணம் குறித்து
1. பறையடி சித்தர்
1. ரத்தத்தின் வண்ணத்தில்
1. தாத்தாவின் காஞ்சனபுரி
1. ஆயிஷா
1. விரும்பினாலும் விரும்பாவிட்டாலும்
1. தொண்டைக் குழி
1. பிலிசிங்கு எனும் சிக்குலிங்கத்தின் வாக்குமூலம்
1. தலைமுறைக் கைதிகள்
1. விளையாட்டின் அகதிகள்
1. கடன்
1. நகரம் புதைத்த சிகரெட் சாம்பல்
1. KYAAS
1. வெட்டியான் இரவு
1. ஏஞ்சல்ஸ் இங்கிலீஷ் ஸ்கூல் (அரசின் அங்கீகாரம் பெற்றது)
1. பாம்புச் சட்டம்
1. சடங்குகளற்ற கருத்தரங்கம்
1. நின்று கொண்டிருந்தான் வரை
1. சுவர் படத்தில் இருப்பவர்
# விக்கிப்பீடியா:குறுக்குவிசைகள்

விசைப்பலகை மூலம் விக்கிப்பீடியாவில் உலவுவதற்கான குறுக்குவிசைகள்:  

- alt-shift-z = முதற் பக்கம்
- alt-shift-r = அண்மைய மாற்றங்கள்
- alt-shift-x = ஏதாவது ஒரு கட்டுரை
- alt-shift-u = கோப்பைப் பதிவேற்று
- alt-shift-e = தொகுக்க
- alt-shift-t = பேச்சுப் பக்கம்
- alt-shift-h = வரலாறு
- alt-shift-+ = புதிய தலைப்பைச் சேர்க்க
- alt-shift-w = கவனிப்புப் பட்டியலில் சேர்க்க
- alt-shift-m = நகர்த்த
- alt-shift-d = நீக்க
- alt-shift-. = அவரவர் பயனர் பக்கம்
- alt-shift-t = அவரவர் பயனர் பேச்சுப் பக்கம்
- alt-shift-f = தேடல் பெட்டி
# கூட்டுக்கதிர் ஏற்பளவு

**கூட்டுக்கதிர் ஏற்பளவு** (*Collective dose*) என்பது ஒரு குறிப்பிட்ட இடத்தில் குறிப்பிட்ட காலத்தில் தெளிவான கதிர் மூலத்திலிருந்து, அவ்விடத்தில் இருந்த அத்தனை தனி நபர்களின் கதிர் ஏற்பளவின் கூட்டுத்தொகையாகும்.  

:N1D1 + N2D2 + N3D3 + ----  

இங்கு, N என்பது நபர்களின் எண்ணிக்கை, D என்பது அவர்கள் பெற்ற கதிர் ஏற்பளவு. இவைகளின் கூட்டுத்தொகையே கூட்டுக்கதிர் ஏற்பளவு எனப்படும்.  

அயனிக் கதிர்வீச்சின் போது மொத்த விளைவைக் கணிப்பதற்கு கூட்டுக்கதிர் ஏற்பளவு பயன்படுத்தப்படுகிறது. மொத்தக் கூட்டுக்கதிர் ஏற்பளவு என்பது கதிர்வீச்சு ஏற்படும் நேரம் முதல் சுற்றுசூழலில் இருந்து முழுவதுமாக அழிக்கப்படும் வரை மொத்த மக்கள்தொகையும் ஏற்கும் கதிர் ஏற்பளவு ஆகும். ஆனாலும், சில வேளைகளில் கூட்டுக்கதிர் ஏற்பளவுகள் ஒரு குறிப்பிட்ட மக்கள்தொகைக்கோ அல்லது ஒரு குறிப்பிட்ட காலப்பகுதிக்கோ தரப்படுகிறது.  

கூட்டுக்கதிர் ஏற்பளவு பொதுவாக நபர்-ரெம் (man-rem) அல்லது நபர்-சீவெர்ட் (mSv, manSv) ஆகிய அலகுகளில் தரப்படுகின்றன.  

## எடுத்துக்காட்டுகள்
தனிமைப்படுத்தப்பட்ட இடங்களில் மேற்கொள்ளப்படும் வளிமண்டல அணுகுண்டு சோதனைகளில் கூட்டுக்கதிர் ஏற்பளவு பொதுவாக நபருக்கு 1 mSv இலும் குறைவாக இருக்கும். 20ம் நூற்றாண்டில் மேற்கொள்ளப்பட்ட அனைத்து சோதனைகளிலும் இவ்வளவு 30,000 manSv ஆகும்.
# சென்னை தமிழ்ப் பாதுகாப்புக் கழகம்

**சென்னை தமிழ்ப் பாதுகாப்புக் கழகம்** நம் அன்றாட வாழ்வில் உபயோகிப்பதற்காக பல நூல்களை வெளியிட்டது.  

## வெளியிட்ட நூல்கள்

தனித்தமிழ் மொழியை நம் அன்றாட வாழ்வில் உபயோகிப்பதற்காக 'தமிழ்ப் பாதுகாப்புக் கழகம், சென்னை' வெளியிட்ட நூல்களுள் சில.  

1. வடசொல் தமிழ் அகர வரிசைச் சுருக்கம் - வடசொற் கலபின்றிப் பேசவும் எழுதவும் கற்பிப்பது(ஐந்தாம் பதிப்பு 1952) - திருவாட்டி தி. நீலாம்பிகை அம்மையார்
1. தமிழர் சடங்குகளின் அழைப்பிதழ் எழுதுமுறை - தமிழர் சடங்குகளின் அழைப்பிதல்களைத் தனித்தமிழில் எழுதக் கற்பிப்பது(இரண்டாம் பதிப்பு 1938)
1. தமிழ்ச் சொற்களைப் பிழைநீக்கி எழுதுமுறை(முப்பத்தி இரண்டாம் பதிப்பு 1989)
1. மக்கட் பெயர் அகரவரிசை - தமிழ்மக்கள் தனித்தமிழில் தங்கள் பெயர்களை அமைக்கத் துணைபுரிவது(1938)
1. தமிழ் நாட்டுப் பழமொழி அகரவரிசைச் சுருக்கம் - இடநோக்கிப் பழமொழி அமைத்துப் பொருள் சிறக்கப் பேசவும் எழுதவும் கற்பிப்பது(1956) - திருவாட்டி தி. நீலாம்பிகை அம்மையார்
1. தமிழ் உவமை அகரவரிசை - இடநோக்கி உவமை அமைத்துப் பொருள் சிறக்கப் பேசவும் எழுதவும் கற்பிப்பது - (மூன்றாம் பதிப்பு 1952)
1. மரபுத்தொடர் அகரவரிசை(1939)
1. தமிழ்ப் பாதுகாப்பு நூற்றிரட்டு - நல்ல தமிழில் பேசவும் எழுதவும் கற்பிப்பது(எட்டாம் பதிப்பு 1987)
1. கட்டுரை நண்பன்

1. இல்லப் பெயர் அகரவரிசை(இரண்டாம் பதிப்பு 1968) - சென்னை தமிழ்ப் பாதுகாப்புக் கழகம்
1. உவமை யகரவரிசை(1967)

1. ஆட்சிச்சொல் அகரவரிசை(ஆறாம் பதிப்பு 1961) - சென்னை தமிழ்ப் பாதுகாப்புக் கழகம்
1. கபிலர் அகவல் - ஒவ்வொருவரும் ஓடியுனர்தற்குரிய விழுமிய நூல்(195?) - கபிலர்
1. ஆபுத்திரன் அகவல் - பொழிப்புரையுடன்(194?) - காட்டனார்
# ஸ்ரீ நாராயணகுரு தர்ம மடம்


**ஸ்ரீ நாராயணகுரு தர்ம மடம்** என்பது கன்னியாகுமரி மாவட்டம் மருத்துவாமலையில் அமைக்கப்பட்டுள்ள ஒரு மடம் ஆகும். ஸ்ரீ நாராயணகுரு போதித்த சாதி, சமய வேறுபாடற்ற சமுதாயத்தை உருவாக்கும் பணியில் உருவாக்கப்பட்ட சதயபூஜா சங்கத்தின் நிர்வாகத்தில் 1992-ஆம் ஆண்டில் இம்மடம் அமைக்கப்பட்டுள்ளது.  

## மடத்தின் சில பணிகள்

- ஒவ்வொரு மாதமும் ஸ்ரீ நாராயணகுரு பிறந்த சதய நட்சத்திரத்தன்று ஸ்ரீ நாராயணகுரு மெய்யறிவு பெற்ற மருத்துவாமலை பிள்ளைத்தடம் குகையில் சிறப்பு பூஜையும் அன்னதானமும் நடத்தப் பெறுகின்றன.

- ஸ்ரீ நாராயணகுரு மேல் பற்றுடையவர்கள் ஆண்டுதோறும் டிசம்பர் மாதம் கடைசி இரு நாட்கள் சிவகிரி தீர்த்தப் பயணத்தின் போது மருத்துவாமலைக்கும் வந்து செல்வதால் அவர்களுக்குத் தேவையான உதவிகளைச் செய்வதுடன் ஆன்மிக வழிகாட்டுதலும் செய்யப்படுகின்றன.
# கந்த முருகேசனார்



**கந்த முருகேசனார்** (ஏப்ரல் 27, 1902 - சூன் 14, 1965) ஈழத்துத் தமிழறிஞர். 'உபாத்தியாயர்' என்றும் 'தமிழ்த் தாத்தா' என்றும் அழைக்கப்பட்டவர். தமிழ் அறிஞராக, சமூக சீர்திருத்தவாதியாக, தர்க்கவாதியாக, பல்துறை விற்பன்னராக வாழ்ந்தவர்.  

## வாழ்க்கைக் குறிப்பு
இலங்கையின் வட மாகாணத்தில் தென் புலோலியில் கந்தப்பர், தெய்வானைப் பிள்ளை ஆகியோருக்கு இரண்டாவது மகனாக 27.04.1902 ஆம் ஆண்டு பிறந்தவர் முருகேசனார்.  

## கல்வி
அறிஞர் கந்த முருகேசனார் ஒரு வறிய விவசாய குடும்பத்தில் பிறந்து தமது ஆரம்பக் கல்வியை தரம் 1 முதல் 4 வரை தட்டாதெரு மெதடிஸ்த மிசன் தமிழ்க் கலவன் பாடசாலையிலும் அதன் பின்னர் புலோலி ஆண்கள் ஆங்கிலப் பாடசாலையென அழைக்கப்பட்ட வேலாயுதம் மகா வித்தியாலயத்திலும் கற்றதுடன் கல்வியை வறுமையின் காரணமாக இடையில் நிறுத்தினார். இதன் பின்னர் ஈழமணி ஆசிரியர், புலவர் என்று அன்றைய காலத்தில் அழைக்கப்பட்ட க. முருகேசபிள்ளை என்ற பெரியாரிடம் சிறிது காலம் கந்தபுராணமும் நன்னூல் காண்டிகையுரையும் கற்றார். பின்பு நன்னூல் யாப்பிலக்கண காரிகை போன்ற சிற்றிலக்கணங்களையும், தொல்காப்பியம் போன்ற பேரிலக்கண நூல்களையும் தானாகவே எவரினதும் உதவியுமின்றிப் படித்து ஒரு தலைசிறந்த அறிஞரானார்.  

கந்த முருகேசனாருக்கு ஏறத்தாழ 25 ஆவது வயதில் கால்கள் வலுவிழந்தன. அதற்கு முன்பு புராணங்களுக்குப் பயன் சொன்னவர், பின்பு அதைத் தொடர முடியவில்லை. இளமைக்காலத்தில் கோயில்களில் புராணங்களுக்குப் பயன் சொன்ன இப்பெரியார் கால்கள் வலுவிழந்து, முடமான பின்னர் ஒரு நாத்திகவாதியாக மாறி விட்டார். நாத்திகவாதியாக மாறினாலும் இரவு, பகல் என்று பாராது சகலவற்றையும் கற்றுப் பாண்டித்தியம் அடைந்தார். சிறந்த சிந்தனையாளராக மாறி பொதுவுடைமைத் தத்துவங்கள் வாழ்க்கைத் தத்துவங்கள் யாவற்றையும் நன்கு கற்றார்.  

## உபாத்தியாயர்
கந்த முருகேசனார் ஆரம்பத்தில் புற்றளை சாரதா வித்தியாசாலையில் (தற்போதைய புற்றளை மகா வித்தியாலயம்) ஆசிரியராகப் பணீயாற்றினார். பின்னர் அவரது உறைவிடமான 'தமிழகம்' ஒரு திண்ணைப் பள்ளிக்கூடமாக மாறியது. இயற்கைச் சூழலில், வெண் மணற்பரப்பில், இப்பள்ளிக் கூடம் பாலர் வகுப்பு முதல் பண்டிதர், வித்துவான் வகுப்பு வரை எப்போதும் மாணாக்கர்களால் நிறைந்திருக்கும். இங்கு தமிழ் மட்டுமின்றி சமயம், தர்க்கம், புவியியல், கணிதம் யாவும் இவரால் இத்திண்ணைப் பள்ளியில் கற்பிக்கப்பட்டன.  

கந்த முருகேசனாருக்கு அறிஞர் அண்ணாத்துரை, இரா. நெடுஞ்செழியன், நாஞ்சில் மனோகரன் ஆகிய தமிழக அரசியல் தலைவர்களோடும், பண்டிதமணி சி. கணபதிப்பிள்ளை, பொன் கந்தையா, பீற்றர் கெனமன் போன்றவர்களோடு நேரடித் தொடர்பும் தபால் மூலத் தொடர்பும் கொண்டிருந்தார்.  

## நூல்கள் எழுதியமை
கந்த முருகேசனார் பல நூல்களை எழுதி வெளியிட்டிருந்தார். அவரின் 'நல்லை நாவலன் கோவை' 1930 ஆம் ஆண்டு எழுதப்பட்டாலும் 69 ஆண்டுகளுக்குப் பின்பே புத்தக உருவாக வெளிவந்தது.  

## நினைவகம்
கந்த முருகேசனாரின் நினைவாக புற்றளை மகா வித்தியாலயம், புற்றளை சனசமூக நிலையம், மந்திகை சந்தி ஆகியவற்றில் முருகேசனாரின் உருவச்சிலைகள் நிறுவப்பட்டுள்ளன.
# தமிழ்க் காப்புக் கழகம் (மதுரை)


**தமிழ்க் காப்புக் கழகம்**, தமிழ்மொழியை காக்கவும், வளர்க்கவும் மதுரையில் இலக்குவனாரால் 6.8.1962 அன்று நிறுவப்பட்டது. இந்த அமைப்பின் சார்பில் மாணவர்களுடன் ஊர்வலமாகச் சென்று கடைப் பெயர்களைத் தமிழில் எழுதுமாறு கோரினார்.  

மதுரையில் இலக்குவனார் தலைமையில் இயங்கி வந்த தமிழ்ப் பாதுகாப்புக் கழகம் பாவாணரின் தமிழ்ப் பாதுகாப்புப் பணிகளைப் பாராட்டி 12.01.1964 அன்று அவருக்குத் தமிழ்ப் பெருங்காவலர் என்னும் பட்டம் வழங்கிப் பாராட்டியது.  

## உசாத்துணைகள்
# டயசெபம்


**டயசெபம்** (Diazepam), முதலில் **வேலியம்** (Valium) என்று அறிமுகப்படுத்தப்பட்ட பென்சோடயசெபைன் மருந்தாகும். இது சாதாரணமாக தவிப்பு (பதகளிப்பு, anxiety), பீதி அடைதல் (அச்சத்தாக்குதல்), தூக்கமின்மை, வலிப்புகள் (முயலகநிலை (status epileptics), இசிவு நோய் அல்லது ஏற்புவலியில் (tetanus) ஏற்படுவது போன்ற தசைப்பிடிப்புகள், அமைதியற்ற கால் நோய்க்கூட்டறிகுறி (restless legs syndrome), மது நிறுத்த விளைவுகள், பென்சோடயசெபைன் நிறுத்த விளைவுகள்) ஆகியவற்றுக்கு சிகிச்சையளிக்கப் பயன்படுத்தப்படுகிறது. உடல் உறுப்புகளை உள்நோக்குவதைப் போன்ற மருத்துவ செய்முறைகளுக்கு முன் இறுக்கம், தவிப்பு ஆகியவற்றை குறைக்கவும், சில அறுவைச் சிகிச்சை முறைகளின்போது மறதியைத் தூண்டவும் இம்மருந்து உபயோகப்படுத்தப்படலாம்.  

டயசெபம், சஞ்சல நிவாரணி (anxiolytic), வலிப்படக்கி (anticonvulsant), உறக்க ஊக்கி (hypnotic), மயக்க மருந்து (அமைதியூட்டி, sedative), எலும்புத்தசை நெகிழ்த்தி (skeletal muscle relaxant), மறதி தூண்டி (amnestic) ஆகிய பண்புகளைக் கொண்டுள்ளது.
# சிறீதர் வேம்பு

**ஸ்ரீதர் வேம்பு** (*Sridhar* *Vembu*) (பிறப்பு: 1968) இந்தியக் கோடீஸ்வர தொழிலதிபரும், பன்னாட்டு நிறுவனமான சோகோ நிறுவனத்தின் நிறுவனத் தலைவரும், தலைமைச் செயல் அதிகாரியும் ஆவார். 2020-இல் இந்தியப் பணக்காரர்களில் 2.5 பில்லியன் அமெரிக்க டாலர் சொத்துக்களை கொண்ட 55வது நபர் என ஸ்ரீதர் வேம்புவை போர்ப்ஸ் இதழ் அறிவித்துள்ளது. குடிமக்களுக்கு இந்திய அரசு வழகும் நான்காவது உயரிய பத்மசிறீ விருதை 2021-ஆம் ஆண்டில் பெற்றவர்.  

ஸ்ரீதர் வேம்பு தமிழ்நாட்டின் தஞ்சாவூர் மாவட்டத்தின் ஒரு கிராமத்தில் வேளாண்மைக் குடும்பத்தில் 1968-ஆம் ஆண்டில் பிறந்தவர். இவர் 1989-இல் இந்திய தொழில்நுட்பக் கழகம் சென்னையில் இளநிலை தொழில்நுட்ப அறிவியல் பட்டம் பெற்றார். பின்னர் பிரின்ஸ்டன் பல்கலைக்கழகத்தில் முதுநிலை அறிவியல் மற்றும் (முனைவர்) பட்டம் பெற்றார்.  

2009-இல் நுகர்வோர் தொடர்பு மேலான்மைக்கான **சோஹோ** மென்பொருள் நிறுவனத்தை நிறுவினார். 2021-இல் ஸ்ரீதர் வேம்பு இந்திய தேசிய பாதுகாப்பு மன்றத்தின் ஆலோசகராக நியமிக்கப்பட்டார்.  

முறையான பல்கலைக்கழக கல்விக்கு மாற்றாக கிராமப்புற மாணவர்களுக்கு தொழில்சார் மென்பொருள் மேம்பாட்டு கல்வியை வழங்க 2004-ஆம் ஆண்டில் ஸ்ரீதர் வேம்பு சோஹோ பள்ளிகளை நிறுவினார். இவருடைய சோஹோ மென்பொருள் நிறுவனத்தில் பணிபுரிபவர்களில் 15 முதல் 20% கல்லூரிகளில் பட்டம் பெறாத பள்ளி மாணவர்கள் ஆவார்.
# லின்டேன்



**லின்டேன்** (Lindane), **காமா எக்சாகுளோரோ சைக்குளோயெக்சேன்** (γ-HCH), **காமாசேன்** (gammaxene), **காமாலின்** (Gammallin) என்றும், தவறாக **பென்சீன் எக்சாகுளோரைடு** என்றும் (BHC) அழைக்கப்படுகிறது. கரிமக்குளோரினான (organochlorine) லின்டேன் எக்சாகுளோரோ சைக்குளோயெக்சேனின் வேதித்திரிபாகும். இது விவசாயத்தில் பூச்சிக்கொல்லியாகவும், பேன் வகை ஒட்டுண்ணிகள், சொறி சிரங்கு (அளவன்) ஆகியவற்றுக்கு மருந்தாகவும் பயன்படுத்தப்படுகிறது.
# பாசு-தெர்


**பாசு-தெர்** (*Basse-Terre*, , ; ) என்பது சிறிய அண்டிலீசில் உள்ள குவாதலூப்பு தீவின் தலைநகரமும், அத்தீவின் இரண்டாவது பெரிய நகரமும் ஆகும். குவாதலூப்பு பிரான்சின் ஆட்சிக்கு உட்பட்டது. இந்நகரம் குவாதலூப்பின் மேற்கு அரைப் பகுதியில் அமைந்துள்ளது. இதன் நகர்ப்புறப் பகுதியுடன் சேர்ந்து 2012 இல் 44,864 மக்கள்தொகையைக் கொண்டிருந்தது (இவர்களில் 11,534 பேர் பாசு-தெர் நகரில் வாழ்ந்தனர்). இங்கு கால்பந்தாட்டம் பிரபலமான விளையாட்டு ஆகும். வடகிழக்கு மற்றும் வடமேற்கில் சில வேளாண்மை நிலங்களுடன் இந்நகரம் பெரும்பாலும் நகர்ப்புறமாக உள்ளது. 2007 முதல் மக்கள் தொகை குறைந்து வருகிறது.  

## காலநிலை
பாசு-தெர் ஒரு வெப்பமண்டல மழைக்காட்டுக் காலநிலைக்கும், ஒரு வெப்பமண்டல பருவமழைக் காலநிலைக்கும் இடையே ஒரு இடைநிலை புள்ளியில் உள்ளது. இந்த இரண்டு காலநிலை வகைகளைக் கொண்ட நகரங்களில் வழக்கமாக இருப்பது போல், இந்நகரம் ஆண்டு முழுவதும் ஒப்பீட்டளவில் சீரான வெப்பநிலையைக் கொண்டுள்ளது.
# புகழாப்புகழ்ச்சி அணி

**புகழாப்புகழ்ச்சி யணி** என்பது ஒன்றைப் பழிப்பது போன்ற முறையில், அதன் மேன்மை தோன்றக் கூறுவது ஆகும். அதாவது புகழாமல் புகழ்தல்.  

## தண்டியலங்கார ஆதாரம்

12ஆம் நூற்றாண்டில் எழுதப்பட்டதாகக் கருதப்படும் தண்டியலங்காரம் புகழாப்புகழ்ச்சி யணியைக் கீழ்வருமாறு விளக்குகிறது:  

**நூற்பா**  
<poem>*பழிப்பது போலும் பான்மையின் மேன்மை*  
*புலப்பட மொழிவது புகழாப் புகழ்ச்சி*  
--**(தண்டியலங்காரம், 84)**</poem>  

**(எ.கா.)**  

<poem>*போர்வேலின் வென்றதூஉம் பல்புகழால் போர்த்ததூஉம்*  
*தார்மேவு திண்புயத்தால் தாங்குவதூஉம் - நீர்நாடன்*  
*தேரடிக்கூர் வெம்படையால் காப்பதூஉம் செங்கண்மால்*  
*ஓரடிக்கீழ் வைத்த உலகு*  
--**(தண்டியலங்கார மேற்கோள்)**</poem>  

( நீர்நாடன் - சோழன் ; தேரடி - தேர்ச்சக்கரம் போன்ற ; செங்கண்மால் - திருமால்)  

**பாடல்பொருள்:**  

சோழன் வலோல் வென்றும், புகழால் போர்த்தும், புயத்தால் தாங்கியும் உலகைக் காக்கின்றான். அவன் இவ்வளவு முயன்று தாங்கும் உலகு,  
திருமால் தன் ஒரு பாதத்தில் அடக்கிய உலகாகும். இது சோழனின் தன்மையைப் பழிப்பதுபோல் உள்ளது. எனினும் திருமாலுக்கு நிகராக உலகம் முழுவதும் காக்கிறான், என உண்மையில் சோழனைப் புகழ்தலே நோக்கமாகும். ஆதலின் இது புகழாப் புகழ்ச்சி ஆயிற்று.  

## உசாத்துணைகள்
# மாறுபடுபுகழ்நிலையணி

**மாறுபடுபுகழ்நிலையணி** என்பது தான் கருதிய பொருளை மறைத்து, அதனைப் பழிப்பதன் பொருட்டு வேறொன்றைப் புகழ்வது.  

## தண்டியலங்கார ஆதாரம்

12ஆம் நூற்றாண்டில் எழுதப்பட்டதாகக் கருதப்படும் தண்டியலங்காரம் மாறுபடுபுகழ்நிலையணியைக் கீழ்வருமாறு விளக்குகிறது:  

**நூற்பா**  
<poem>*கருதிய பொருள் தொகுத்து ஆங்குஅது பழித்தற்கு*  
*வேறொன்று புகழ்வது மாறுபடு புகழ்நிலை*  
--**(தண்டியலங்காரம், 83)**</poem>  

**(எ.கா.)**  
<poem>*இரவறியா யாவரையும் பின்செல்லா நல்ல*  
*தருநிழலும் தண்ணீரும் புல்லும் - ஒருவர்*  
*படைத்தனவும் கொள்ளாஇப் புள்ளிமான் பார்மேல்*  
*துடைத்தனவே அன்றோ துயர்.*  
--**(தண்டியலங்கார மேற்கோள்)**</poem>  

(இரவு - யாசித்தல்; தரு - மரம்; பார் - உலகம்)  

**பாடல்பொருள்:**  

இப்பாடலில் புள்ளிமான்கள் புகழப்பட்டிருக்கின்றன. அவை புகழப்பட்டிருக்கும் முறையைக் கூர்ந்து நோக்கினால், மறைமுகமாக இகழப்பட்டிருப்பவர் யார் என்பது புரியும்.  
<blockquote>  
இந்தப் புள்ளிமான்கள் இரத்தல் செயலை அறியாதவை; எவர்பின்னும் தம் குறைசொல்லிச் செல்லாதவை; தமக்குத் தேவையான மரநிழல், தண்ணீர், புல் ஆகிய பொருள்களைப் பிறர் ஈட்டித் தராமல் தாமே தேடி அடைந்து கொள்ளும். ஆகவே இம்மான்கள் உலகில் துயரற்று வாழ்கின்றவை அல்லவா!  
</blockquote>  
மான்கள் இரந்து, பிறர்பின் சென்று வாழாமல் தாமே உழைத்து இன்ப வாழ்வு வாழ்கின்றன எனும் புகழ்ச்சியில், இரந்து, பிறர்பின் சென்று, அவர்கள் கொடுக்கும் பொருளைப் பெற்றுத் துன்ப வாழ்வு வாழும் இரவலனின் இகழ்ச்சி மறைமுகமாகச் சொல்லப்பட்டிருக்கிறது என்பதை உணரலாம். இவ்வாறு இரவலனைப் பழிப்பதற்காக மான்களைப் புகழ்ந்திருப்பதால் இது மாறுபடு புகழ்நிலை அணி ஆகும்.  

## உசாத்துணைகள்
# புணர்நிலையணி

**புணர்நிலையணி** என்பது வினையாலும், பண்பாலும் இரண்டு பொருளுக்கு ஒரு சொல்லே முடிக்கும் சொல்லாகப் பொருந்துமாறு சொல்லுவது ஆகும்..  

## புணர்நிலையணின் இலக்கணம்
12ஆம் நூற்றாண்டில் எழுதப்பட்டதாகக் கருதப்படும் தண்டியலங்காரம் புணர்நிலையணிக் கீழ்வருமாறு விளக்குகிறது:  

<poem>*வினை, பண்பு எனும்இவை இருபொருட்கு ஒன்றே புணர*  
*மொழிவது புணர்நிலை ஆகும்*  
--**(தண்டியலங்காரம், 86)**</poem>  

## புணர்நிலை அணியின் வகைகள்

புணர்நிலை அணி வினைப் புணர்நிலை, பண்புப் புணர்நிலை என இரண்டு வகைப்படும்.  

### வினைப் புணர்நிலை

கூறப்படும் இரண்டு பொருளுக்கும் பொதுவான ஒரு வினை பற்றிய சொல்லை முடிக்கும் சொ ல்லாக அமைத்துக் கூறுவது வினைப் புணர்நிலை எனப்படும்.  

**(எ.கா.)**  
<poem>*வேண்டுருவம் கொண்டு, கருகி, வெளிபரந்து,*  
*நீண்ட முகிலுடனே நீர்பொழிந்த, - ஆண்தகையோர் மேவல்*  
*விரும்பும் பெருநசையால் மெல்ஆவி*  
*காவல் புரிந்திருந்தோர் கண்*</poem>  

(கருகி - கறுத்து;முகில் - மேகம்; நசை - காதல்; ஆவி - உயிர்.)  

**பாடல்பொருள்:**  

ஆண்மை மிக்க தலைவரைச் சேர விரும்பிய பெருங்காதலாலே தம்முடைய மெல்லிய உயிர் போகாதபடி பாதுகாக்கும் தொழிலை மேற்கொண்டிருந்த தலைவியருடைய கண்கள், வேண்டிய உருவத்தைக் கொண்டு, கறுத்த நிறத்தை உடையதாய், வானம் எங்கும் பரந்து நீண்ட முகில்களுடனே நீரைப் பொழிந்தன.  

**அணிப் பொருத்தம்:**  

இப்பாடலில் கூறப்பட்ட பொருள்கள் இரண்டு. ஒன்று, கண்; மற்றொன்று, முகில். இவ்விரு பொருளுக்கும் பொதுவான 'நீர் பொழிந்த' என்னும் வினை பற்றிய ஒரு சொல்லையே முடிக்கும் சொல்லாக அமைத்திருத்தலின் இது, வினைப் புணர்நிலை ஆயிற்று.  

### பண்புப் புணர்நிலை

கூறப்படும் இரண்டு பொருளுக்கும் பொதுவான ஒரு குணம் (பண்பு) பற்றிய சொல்லை முடிக்கும் சொல்லாக அமைத்துக் கூறுவது பண்புப் புணர்நிலை எனப்படும்.  

**(எ.கா.)**  
<poem>*பூங்காவில் புள்ஒடுங்கும் புன்மாலைப் போழ்துடனே, நீங்காத*  
*வெம்மையவாய் நீண்டனவால், - தாம்காதல் வைக்கும்*  
*துணைவர் வரும்அவதி பார்த்து ஆவி*  
*உய்க்கும் தமியார் உயிர்*</poem>  

(புள் -பறவைகள்; அவதி - காலம்;)  

**பாடல்பொருள்:**  

தாம் அன்பு வைத்த துணைவர் வரும் காலத்தை எதிர்பார்த்துப் பெருமூச்சு விட்டுக்கொண்டிருக்கும் மடவாருடைய உயிரானது, பூக்கள் நிறைந்த சோலையிலே பறவைகள் எல்லாம் தங்கள் கூடுகளுக்குச் சென்று ஒடுங்கிய புல்லிய மாலைப் பொழுதுடனே, நீங்காத துயரம் செய்து நீண்டு கொண்டிருந்தன.  

**அணிப் பொருத்தம்:**  

இப்பாடலில் கூறப்பட்ட பொருள்கள் இரண்டு. ஒன்று, தமியார் உயிர்; மற்றொன்று, மாலைப் பொழுது. இவ்விரு பொருளுக்கும் பொதுவான 'நீண்டன' என்னும் பண்பு பற்றிய ஒரு சொல்லையே முடிக்கும் சொல்லாக அமைத்திருத்தலின் இது, பண்புப் புணர்நிலை ஆயிற்று.  

## உசாத்துணைகள்
# சந்திரவதனா (புதினம்)


**சந்திரவதனா** என்பது 1998 ஆம் ஆண்டு வெளிவந்த புதினம் ஆகும். இப்புதினம் எஸ்.பாலசுப்ரமணியன் என்பவரால் இயற்ற பட்டுள்ளது. கி. பி பதினேழாம் நூற்றாண்டில் நடந்த வரலாற்று நிகழ்வை மையமாக வைத்து இக்கதை எழுதப்பட்டுள்ளது. தஞ்சையை ஆண்ட நாயக்க மன்னர் விஜயராகவ நாயக்கன் என்னும் மன்னனின் மகளான இளவரசி சந்திரவதனா தேவி இக்கதையின் நாயகி ஆவர். மதுரை நாயக்க வமிச மன்னனான சொக்கநாத நாயக்கன் எனும் மன்னன் கதையின் நாயகன் ஆவர். இது ஒரு வீரம் செறிந்த காதல் கதை ஆகும்.  

## கதையின் மாந்தர்கள்
1. சொக்கநாத நாயக்கன்.
1. சந்திரவதனா
1. விஜயராகவனாயக்கன் (தஞ்சை மன்னன்)
1. மன்னர் தாசன் (தஞ்சை இளவரசன்)
1. ராணி வையம்பிகா(சொக்கநாதனின் தாய்)
1. முத்துநகை (சொக்கநாதனின் முறைப்பெண்)
1. கோவிந்த தீட்சிதர்(தஞ்சை மந்திரி)
1. மதுரவாணி(மந்திரியின் மகள் மன்னர்தாசன் காதலி)
1. ரங்கப்ப நாயக்கன் (தஞ்சை தளபதி)
1. அச்சுதப்ப நாயக்கன்(தளபதியின் மகன்)
1. வேங்கட கிருஷ்ணன் (சொக்கநாதனின் தோழன்)
1. அக்கிராஜி (மன்னர் தாசனின் தோழன்)
1. ரங்காஜம்மா ( கணிகையர் குல தலைவி)
இவர்கள் அனைவரும் கதையின் முக்கிய பாத்திரங்கள் ஆவர்  

## கதையின் மையக் கரு
தஞ்சை நாயக்க மன்னர்கள் காப்பு கவரை பிரிவாகவும் , மதுரை நாயக்கர் மரபினர் காப்பு கம்பளத்தார் பிரிவாகவும் இருந்தனர் . இவர்களுக்குள் யார் பெரிய பிரிவு என்று மோதல்கள் அடிக்கடி வருவதுண்டு . மதுரை நாயக்கர்கள் தஞ்சை நாயக்கர்களை தங்களை விட கீழ் என்றும் தஞ்சை நாயக்கர்கள் மதுரை நாயக்கர்களை கீழ் என்றும் நினைத்து கொள்வர் . இதனால் தஞ்சை நாயக்கர்கள் மதுரை நாயக்கர்கள் மீது வெறுப்பு கொண்டிருந்தனர். இந்நிலையில் தஞ்சை இளவரசி அச்சுத ரகுநாதம்மாவை மணந்த திருமலை நாயக்கர் அவ்வரசியைக் கொன்றுவிடுகிறார் இதற்குக் காரணம் அவ்வரசி மதுரை நாயக்கர் மகாலைக் கேவலமாகப் பேசுகிறாள். இதனால் இரண்டு வம்சமும் மிகுந்த பகையுடன் உள்ளது  
இந்நிலையில் திருமலை நாயக்கரின் பேரன் சொக்கநாத நாயக்கனுக்கும் அச்சுதரகுனாதம்மாவின் அண்ணன் பேத்தி இளவரசி சந்திரவதனவிற்கும் காதல் ஏற்படுகிறது. அவளைப் பெண் கேட்டு சொக்கநாதன் வரும் பொது தஞ்சை மன்னனால்  
அவமானப்படுத்தப்பட்டு சொக்க நாதன் தஞ்சையின் மீது படை எடுக்கிறான். பின்னர் இளவரசி உட்பட தஞ்சை அரச வம்சமே பூண்டோடு அழிகிறது காரணம் விஜயராகவ நாயக்கன் சொக்கநாத நாயக்கன் தன் மகளை மணக்க கூடாதென்று அந்தப் புரத்தை வெடி வைத்து தகர்த்துத் தானும் உயிர் விடுகிறான். இக்கதையில் இளவரசன் மன்ன தாசன் வீரம் பொருந்தியவனாகவும் நாத்திகவாதியாகவும் சித்திரிக்கப்பட்டுள்ளான். போர் சமயத்தில் போருக்குத் தயாராகாமல் வேள்வி செய்யும் அரசன் (தந்தையை) எதிர்ப்பதால் சிறையிலிடப்படுகிறான். மதுரவாணியுடன் கூடிய அவனது காதல் அத்தியாயமும் சுவையானதாகக் காட்டபடுகிறது. மேலும் கதையின் போக்கிற்கு முக்கியக் காரணமே மதுரவாணியே ஆவாள்.  

## சிறப்புக் கூறுகள்
1. அக்காலத்தில் நடந்த உண்மைச் சம்பவங்களைக் கதையில் நேரடியாக காட்டியிருப்பதோடு அவற்றுக்கான புத்தகச் சான்றுகளையும் மேற்கோள் காட்டியிருப்பது.
1. இடையிடையே வரும் வேதங்கள் தொடர்பான தருக்கங்கள்; சாத்திரங்கள் பற்றிய முழுமையான எளிமையான விளக்கம்.
1. திரைப்படம் பார்ப்பது போன்ற உணர்வை ஏற்படுத்துவது.
1. வயிறு குலுங்கச் சிரிக்க வைக்கும் நகைச்சுவை.
1. கதையைப் படித்த பின் குறைந்தது ஒரு வாரத்திற்கு கனத்த மனதுடன் இருப்பது.
1. கதை நடக்கும் காலத்திற்கே சென்று விட்டதை போன்ற ஒரு உணர்வை ஏற்படுத்துவது.
1. இதுவரை பதிவு செய்ய படாத பல அரசர் காலத்து விடயங்களைப் பதிவு செய்திருப்பது
# வார்ப்புரு:-plasia

**விஞ்சு பெருக்கம் (Anaplasia) – மறுமாற்றம் (dedifferentiation)**

| - | வளர்ச்சிக்குறை (Aplasia) – முழுமையான ஒரு உறுப்போ அல்லது உறுப்பு பகுதியோ குறைவாக இருத்தல் |
| --- | --- |
| தாழ் பெருக்கம் (Hypoplasia) – போதாத அல்லது சாதாரண அளவைவிடக் குறைந்த எண்ணிக்கையில் உயிரணுக்கள் இருத்தல் |  |
| மிகைப்பெருக்கம் (Hyperplasia) – உடலியக்கத்தின்போது செல்களின் எண்ணிக்கைப் பல்கிபெருகுதல் |  |
| புதுப்பெருக்கு (திசு மிகைப்பு, Neoplasia) – அசாதாரணமானப் பெருக்கம் |  |
| இயல்புப்பிறழ்ந்த வளர்ச்சி (Dysplasia) – புறத்தோற்ற மாறுதல்கள் (திசுக்களின் கட்டமைப்பு, அளவு, வடிவம் மாறுபாடடைதல்) |  |
| மாற்றுப்பெருக்கம் (Metaplasia) – செல்வகை மாற்றம் |  |
| செல் உருமாற்றம் (Prosoplasia) – ஒரு செல்வகை புதிய செயற்பாட்டிற்கு வளர்ச்சியடைதல் |  |
| இணையிழையப் பெருக்கம் (Desmoplasia) – இணைப்பிழைய வளர்ச்சி | }<noinclude> |
# விக்கிப்பீடியா:முதற்பக்கக் கட்டுரைகள்/மார்ச்சு 3, 2013


**விலங்குப் பண்ணை** என்பது ஜார்ஜ் ஆர்வெல் எழுதிய ஒரு உருவகப் புதினம் ஆகும். இங்கிலாந்தில் 1945 ஆம் ஆண்டில் ஆகஸ்ட் 17 ஆம் தேதி வெளியிடப்பட்ட இந்தப் புத்தகம், இரண்டாம் உலகப் போருக்கு முன், ஸ்டாலின் காலத்தில் நடந்த நிகழ்வுகளைப் பிரதிபலித்தது. எசுப்பானிய உள்நாட்டுப் போரின் போது சோவியத் ஒன்றியத்தின் உளவுத்துறையுடன் ஆர்வெலுக்கு நேர்ந்த அனுபவங்கள், கம்யூனிசத்தின் தீய தாக்கங்களாக அவர் கருதியவை அவரை மாஸ்கோவிலிருந்து திணிக்கப்பட்ட ஸ்டாலினியத்துக்கு எதிராக அவரைத் திருப்பின. *டைம்* நாளிதழ் இந்தப் புத்தகத்தை சிறந்த 100 ஆங்கில மொழிப் புதினங்களில் (1923 முதல் 2005 வரை) ஒன்றாகத் தேர்ந்தெடுத்துள்ளது. இது மேற்கத்திய உலகின் சிறந்த புத்தகங்கள் பட்டியலிலும் சேர்க்கப்பட்டுள்ளது.இப்புதினத்தில் வரும் விலங்கினக்கொள்கை சோவியத் ஒன்றியத்தின் எதிரொளியாக, குறிப்பாக 1910 முதல் 1940 வரையான கால கட்டத்தில் ரஷ்ய புரட்சியாளர்கள் மற்றும் ஆட்சியாளர்களின் சிந்தனை மாற்றங்களை சித்தரிக்கும் வகையில் படைக்கப்பட்டுள்ளது. ** மேலும்...**  
---

**பரப்பளவு** அல்லது *பரப்பு* என்பதுகணிதத்தில் இருபரிமாண மேற்பரப்புகள் அல்லது வடிவங்கள் ஒரு தளத்தில் எவ்வளவு பரவி உள்ளன என்பதைத் தருகின்ற ஒரு அளவையாகும். ஒரு வடிவத்தின் மாதிரியை குறிப்பிட்ட அளவில் அமைப்பதற்குத் தேவைப்படும் மூலப்பொருளின் அளவாக அவ்வடிவத்தின் பரப்பைக் கருதலாம். ஒரு-பரிமாணத்தில் ஒரு வளைகோட்டின் நீளம் மற்றும் முப்பரிமாணத்தில் ஒரு திண்மப்பொருளின் கனஅளவு ஆகிய கருத்துருக்களுக்கு ஒத்த கருத்துருவாக இருபரிமாணத்தில் பரப்பளவைக் கொள்ளலாம். ஒரு வடிவத்தின் பரப்பளவை நிலைத்த பரப்பளவு கொண்ட சதுரங்களின் பரப்பளவுகளுடன் ஒப்பிடுவதன் மூலம் காணலாம். அனைத்துலக முறை அலகுகளில் பரப்பளவின் *திட்ட அலகு* (SI) சதுர மீட்டர் (மீ<sup>2</sup>) ஆகும். ஒரு சதுர மீட்டர் என்பது ஒரு மீட்டர் பக்க அளவுள்ள ஒரு சதுரத்தின் பரப்பினைக் குறிக்கிறது. மூன்று சதுர மீட்டர் பரப்பளவு கொண்டதொரு வடிவத்தின் பரப்பளவு, ஒரு மீட்டர் பக்க நீளம் கொண்ட மூன்று சதுரங்களின் பரப்பளவுகளுக்குச் சமம். எந்தவொரு வடிவத்தின் பரப்பளவும் ஒரு மெய்யெண்ணாகும். **மேலும்...**
# விக்கிப்பீடியா:முதற்பக்கக் கட்டுரைகள்/மார்ச்சு 24, 2013


**குமரிக்கண்டம்** என்னும் பெரும் நிலப்பகுதி இன்றுள்ள இந்தியாவின் எல்லையான குமரி முனைக்குத் தெற்கே முற்காலத்தில் அமைந்திருந்தது எனக் கருதுவதற்கு இடம் தரும் வகையில் பண்டைத் தமிழ் இலக்கிய நூற்களில் சில தகவல்கள் உண்டு. தேவநேயப் பாவாணர் முதலானோர் இந்த குமரிக்கண்டத்திலேயே தமிழர்கள் முதன்முதல் தோன்றினர் என எழுதியுள்ளனர். ஆதி மனிதன் தோன்றியிருக்கக் கூடிய குமரிக்கண்டம் கடல்கோளால் அழிவிற்குட்பட்டது என்பது சில தமிழறிஞர்களின், அறிவியல் முறைப்படி நிறுவப்படாத, கருத்து. குமரிக்கண்டத்தின் தலைநகரான தென்மதுரையில் தலைச்சங்கம் இருந்ததென்பதும், அதனை அடுத்து மேலும் இரண்டு சங்கங்கள் இருந்தனவென்பதும் நூற்களின் தகவல்களாகும். கிடைக்கப்பெற்ற நூற்தகவல்களின் மூலம் உறுதியாகக் கூறமுடியாத அளவிற்குக் குமரிக்கண்டம் வெறும் கற்பனைக் கண்டமென்பது பலருடைய கருத்து. இக்குறிப்புகளில் எதுவும் அறிவியல் முறைப்படி நிறுவப்படவோ, மறுக்கப்படவோ இல்லை. இறையனார் அகப்பொருள் உரையில் கூறியுள்ளது உண்மையாக இருப்பின் தமிழர்களின் இலக்கிய காலம் சுமார் கி.மு 10,500 ஆண்டுகள் வரை செல்லும். **மேலும்...**  
---
**அம்பிகா சீனிவாசன்** மலேசியாவில் சமய, சட்ட, பெண் உரிமைகளுக்காகப் போராடி வரும் சமூக நீதியாளர். பொதுத் தேர்தல்களில் நியாயமான, நேர்மையான ஒழுங்கு முறைகளைக் கடைபிடிக்கப்பட வேண்டும் என்று போராடி வரும் பெர்சே பேரணி அமைப்பின் தலைவர். மலேசிய வழக்கறிஞர்கள் கழகத்தின் தலைவர். 2009 ஆம் ஆண்டு அமெரிக்காவின் சிறந்த துணிகரமிக்க பெண்மணிக்கான விருதைப் பெற்றவர். 2011 ஆம் ஆண்டு பிரான்சு நாட்டின் செவேலியர் விருதைப் பெற்றவர். அம்பிகா சீனிவாசன், மலேசியப் பெண்களிடம் சட்டம் குறித்த விழிப்புணர்வை ஏற்படுத்தி வருகின்றார். அவரின் பங்களிப்புகளையும் சேவைகளையும் அங்கீகரிக்கும் வகையில், உலகின் சில நாடுகள் அவருக்கு விருதுகளையும், சாதனைச் சின்னங்களையும் வழங்கிக் கௌரவித்து உள்ளன. அம்பிகா சீனிவாசன் ஆனந்த விகடன் வார இதழின் நிறுவனர் சீனிவாச அய்யாங்காரின் பேத்தியாவார். இவருடைய சமூக நீதிக் கோட்பாடுகளுக்கு ஆதரவு தெரிவித்து, பல இலட்சம் மலேசியர்கள் இவர் பின்னணியில் செயல்பட்டு வருகின்றனர். **மேலும்...**
# விசேட அணி

கவிஞர்கள் தாங்கள் பாட எடுத்துக்கொண்ட பொருளின்பால் சிலபல காரணங்களால் உள்ள குறைகளையும் குறிப்பிட்டுப் பாடுவர். ஆனால் அக்குறைகளே அப்பொருளுக்குச் சிறப்பையும் பெருமையையும் சேர்ப்பது போலப் பாடலை அமைப்பர். இதனால் பாடலில் பாடப்படும் பொருள் வனப்பும் வலிமையும் பெற்றுத் திகழ்கிறது. இவ்வாறான சிறப்புத் தோன்ற பாடப்படும் அணியே **விசேட அணி** அல்லது **சிறப்பு அணி** எனப்படும்  

## விசேட அணியின் இலக்கணம்

குணமும், தொழிலும், சாதியும், பொருளும், உறுப்பும் குறைபடுதல் காரணமாக, ஒரு பொருளுக்கு மேம்பாடு தோன்றக் கூறுவது விசேடம் என்னும் அணி ஆகும்.  

குணம்தொழில் முதலிய குறைபடு தன்மையின்  
மேம்பட ஒருபொருள் விளம்புதல் விசேடம்  
--**(தண்டி, 79)**  

விசேடம் என்பதற்கு மேம்பாடு அல்லது பெருமை என்று பொருள். நூற்பாவில் 'முதலிய' என்று கூறியதனால், குணம், தொழில் என்பனவற்றோடு இனம், பொருள், உறுப்பு ஆகியனவும் சேர்த்துக் கொள்ளப்பட்டன.  

## விசேட அணியின் வகைகள்

விசேட அணி ஐந்து வகைப்படும். அவை,  

- குணக்குறை விசேடம்
- தொழில்குறை விசேடம்
- இனக்குறை விசேடம்
- பொருள்குறை விசேடம்
- உறுப்புக்குறை விசேடம்

என்பன ஆகும்.  

### குணக்குறை விசேடம்

குணத்தால் குறை கூறிச் செயலால் மேம்பாடு தோன்றக் கூறுவது குணக்குறை விசேடம் எனப்படும்.  

**(எ.கா.)**  
கோட்டம் திருப்புருவம் கொள்ளா; அவர்செங்கோல்  
கோட்டம் புரிந்த; கொடைச்சென்னி - நாட்டம்  
சிவந்தன இல்லை; திருந்தார் கலிங்கம்  
சிவந்தன, செந்தீத் தெற  

(கோட்டம் - வளைதல்; சென்னி - சோழன்; நாட்டம் - கண்கள்; திருந்தார் - பகைவர்; கலிங்கம் - கலிங்க நாடுகள்.)  

**பாடல்பொருள்:**  

கொடைத் தொழிலில் வல்ல சோழனுடைய அழகிய புருவங்கள் வளையத் தொடங்கவில்லை; ஆனால் அதற்குள் அவனுடைய பகைவர்களின் செங்கோல்கள் வளைந்து விட்டன. அச்சோழனுடைய கண்கள் சிவக்கவில்லை; ஆனால் அதற்குள் அவனுடைய பகைவர்களின் கலிங்க நாடுகள் எரியுற்றுச் சிவந்து விட்டன.  

சோழன் பகைவர்கள் மீது சினம் கொள்வதற்கு முன்பே அவர்களுடைய நாடுகள் அழிந்துவிட்டன என்பது இப்பாடலின் கருத்து.  

**அணிப்பொருத்தம்:**  

பகைவர் நாட்டை அழிப்பதற்குத் தோன்றும் சினத்தை அறிவிக்கும் குணங்கள் புருவம் வளைதல், கண் சிவத்தல் ஆகியனவாம். ஆனால் இக்குணங்கள் சோழனுக்கு ஏற்படுவதற்கு முன்பே பகைவர் நாடுகள் அழிந்துவிட்டன என்று கூறியதால் குணத்தால் குறை இருப்பினும் செயலால் மேம்படுதலின் இப்பாடல் குணக்குறை விசேடம் ஆயிற்று.  

## உசாத்துணைகள்
# மிகைப்பெருக்கம்



**மிகைப்பெருக்கம்** (Hyperplasia; hyper genesis) என்பது உயிரணுக்களின் எண்ணிக்கைப் பல்கிபெருகுதலைக் குறிப்பிடுகின்றது. இதனால் உடல் உறுப்பு அபரிதமாக வளர்ச்சியடையலாம். இச்சொல் சில சமயங்களில் தீங்கற்ற கட்டியுடன் (benign tumor) இணைக்கப்பட்டுவிடுகிறது. மிகைப்பெருக்கமானது தூண்டுதல்களினால் ஏற்படும் சாதாரண புதுப்பெருக்கத்திற்கு முன்னான விளைவாகும். நுண்ணிய அளவில் செல்கள் சாதாரண செல்களை ஒத்திருந்தாலும் எண்ணிக்கையில் அதிக அளவு இருக்கும்.  

சில நேரங்களில் செல்கள் மிகை வளர்ச்சியை (hypertrophy) அடைந்திருக்கலாம். என்றாலும் மிகைப்பெருக்கம், மிகை வளர்ச்சியிலிருந்து வேறுபடுகிறது. மிகை வளர்ச்சியில் செல் அளவு அதிகமாகவும், மிகைப்பெருக்கத்தில் செல்களின் எண்ணிக்கை அதிகமாகவும் இருக்கும். [கருத்தரிப்பு|கருத்தரிப்பின்]]போது, இயக்குநீரின் தூண்டலால் ஏற்படும் கருப்பைப் பருமன் அதிகரிப்பானது, கருப்பையகத்தில் ஏற்படும் மிகைப்பெருக்கம், மிகை வளர்ச்சி ஆகிய இரண்டினாலும் ஏற்படுவதாக இருக்கும்.  

மிகைப்பெருக்கமானது கலப்பெருக்கத் தன்மைகொண்ட உயிரணுக்களில் மட்டுமே நிகழும். இயக்குநீர் தூண்டலால், பூப்பு அடைதலின்போது ஏற்படும் முலைகளின் வளர்ச்சியும், கருத்தரிப்பின்போது கருப்பையில் ஏற்படும் பருமன் அதிகரிப்பும், கல்லீரலிலோ அல்லது காயங்களை ஆற்றும் செயல்முறையின்போது ஏற்படும் குறைநிரப்பு செயற்பாடும் இவ்வகை மிகைப்பெருக்கத்தினால் நிகழும் உடலியங்கியல் நிகழ்வுகளாகும். இவை தவிர நோயின் காரணத்தால் ஏற்படும் மிகைப்பெருக்கமானது மிதமிஞ்சிய இயக்குநீரின் அளவால் கருப்பையகத்தில் ஏற்படும் அதீத வளர்ச்சியாகவோ, பப்பிலோமா வைரஸ் போன்ற சில தீ நுண்மங்களால் ஏற்படும் சில அசாதாரண வளர்ச்சிகளாகவோ இருக்கும்.
# வாழ்த்தணி

**வாழ்த்தணி** என்பது இன்ன தன்மையை உடையார்க்கு இன்னது நிகழ்க என்று கவிகள் தாம் கருதியதனை விதிப்பது , வாழ்த்து என்னும் அலங்காரம் என்று சொல்லுவர் புலவர் எ-று  

## வாழ்த்தணியின் இலக்கணம்

12-ஆம் நூற்றாண்டில் எழுதப்பட்டதாகக் கருதப்படும் தண்டியலங்காரம் வாழ்த்தணியைக் கீழ்வருமாறு விளக்குகிறது:  

**நூற்பா**  
<poem>*இன்னார்க்(கு) இன்ன(து) இயைக வென்றுதாம்*  
*முன்னியது கிளத்தல் வாழ்த்தென மொழிப*  
--**(தண்டியலங்காரம், 33)**</poem>  

**(எ.கா.)**  
<poem>*மூவாத் தமிழ்பயந்த முன்னூல் முனிவாழி!*  
*ஆவாழி ! வாழி அருமறையோர் ! - காவிரிநாட்(டு)*  
*அண்ணல் அணபாயன் வாழி ! அவன்குடைக்கீழ்*  
*மண்ணுலகில் வாழி மழை*  
--**முன்னூல் முனி - அகத்தியன்**</poem>  

**பாடல்பொருள்:**  

அழியாத தமிழைத்தோற்றுவித்த பழைய நூல்களையுணர்ந்த அகத்திய முனிவன் வாழ்க ; ஆனிரைகள் வாழ்க ; அரிய வேதங்களை யுணர்ந்த அந்தணர்கள் வாழ்க ; காவிரி சூழ்ந்த சோழ நாட்டின் தலைவனான அனபாயன் வாழ்க ; அவனுடைய ஆட்சிக்கு உட்பட்ட நிலவுலகில் மழையானது என்றும் பொய்யாது வாழ்க என்பதாம் .  

இப்பாடற்கண் அனபாயனுக்கும் அவனுடைய நாட்டிற்கும் இன்றியமையாதனவாயுள்ள மொழி , மழை , சான்றோர்கள் ஆகிய அனைத்தும் வாழ்க என வாழ்த்தியுள்ளமையின் , இது வாழ்த்தணியாயிற்று .  

முன்னியது - கருதியது ; 'முன்னியவள் நமக்குமுன் சுரக்கும் இன்னருளே என்னப் பொழியாய் மழை யேலோர் எம்பாவாய் ' என்றவிடத்தும் இது இப்பொருள்படுதல் காண்க.  

## உசாத்துணைகள்
# பாவிக அணி

பொருள் அணிகளில் உள்ள மற்ற முப்பத்து நான்கு அணிகளும் தனிநிலைச் செய்யுளில் (ஒரு தனிப்பாடலில்) அமையுமாறு தண்டி ஆசிரியரால் கூறப்பட்டவை ஆகும். **பாவிக அணியோ**, தொடர்நிலைச் செய்யுள் என்று கூறப்படும் ஒரு பெரிய காப்பியம் முழுவதும் ஊடாடி நிற்கும் கருத்தையோ, நீதியையோ பற்றியதாகக் கூறப்படுகிறது  

## பாவிக அணியின் இலக்கணம்

பாவிகம் என்று சொல்லப்படுவது, காப்பியமாகிய தொடர்நிலைச் செய்யுளில் கவிஞரால் கருதிச் செய்யப்படுவதோர் குணம் ஆகும். இதனைத் தண்டி ஆசிரியர்,  

பாவிகம் என்பது காப்பியப் பண்பே  
--**(தண்டியலங்காரம், 91)**  

என்ற நூற்பாவால் கூறுகிறார்.  

கவிஞரால் கருதிக் கூறப்படும் காப்பியப் பண்பு, தொடர்நிலைச் செய்யுள் முழுவதும் நோக்கிக் கொள்ளப்படுவது அல்லாமல், தனித்து ஒரு பாட்டால் நோக்கிக் கொள்ளப் புலப்படாதது என்று தண்டியலங்கார உரை இவ்வணி அமையும் இயல்பு பற்றிக் குறிப்பிடுகிறது. எனவே ஏனைய முப்பத்து நான்கு அணிகளும் ஒரு பாடலில் கொள்ளப்படும் என்பது புலனாகும்.  

தண்டியலங்கார உரையில் பாவிக அணிக்குச் சான்றாக,  
- இராமாயணம்,
- பாரதம்,
- அரிச்சந்திர புராணம்
ஆகிய காப்பியங்கள் முழுவதும் வைத்து நோக்கிக் கொள்ளப்படும் பண்புகள் மிக அழகாகவும் சுருக்கமாகவும் கூறப்படுகின்றன. அவை வருமாறு:  

- பிறன்இல் விழைவோர் கிளையொடும் கெடுப;
- பொறையில் சிறந்த கவசம் இல்லை;
- வாய்மையில் கடியது ஓர் வாளி இல்லை.

'பிறன்இல் விழைவோர் கிளையொடும் கெடுப' என்பதற்குப் பொருள், 'பிறன் மனைவியை விரும்புவோர் சுற்றத்தொடும் கெடுவர்' என்பதாகும். இஃது இராமாயணத்தால் உணரப்படும்.  

'பொறையில் சிறந்த கவசம் இல்லை' என்பதற்குப் பொருள், 'பொறுமையைக் காட்டிலும் சிறப்புற்ற பாதுகாப்பு இல்லை' என்பதாகும். இது பாரதத்தால் உணரப்படும்.  

'வாய்மையில் கடியது ஓர் வாளி இல்லை' என்பதற்குப் பொருள், 'வாய்மையைக் காட்டிலும் துன்பத்தை அழிக்கத்தக்க கூர்மை உடையதோர் அம்பு இல்லை' என்பதாகும். இஃது அரிச்சந்திர புராணத்தால் உணரப்படும்.  

தண்டமிழ்க் காப்பியமாகிய சிலப்பதிகாரத்தில் ஊடாடி நிற்கும் காப்பியப் பண்புகளை இளங்கோவடிகள் மிக அழகாகப் பதிகத்தில்,  

- அரைசியல் பிழைத்தோர்க்கு அறம் கூற்று ஆவதூஉம்
- உரைசால் பத்தினியை உயர்ந்தோர் ஏத்தலும்
- ஊழ்வினை உருத்துவந்து ஊட்டும்

என்று கூறுகிறார். பாவிக அணிக்கு இளங்கோவடிகள் கூறுவதும் நல்ல சான்றாக ஆன்றோரால் கொள்ளப்படுகின்றது.  

## உசாத்துணைகள்
# ஆர்வமொழியணி

ஆர்வம் = அன்பு, மகிழ்ச்சி. மனத்திற்குள் ஏற்படும் மகிழ்ச்சியைத் தெரிவிக்கும் சொற்கள் மிகுதியாக அமைந்து வருவது **ஆர்வமொழி அணி** ஆகும். இது **மகிழ்ச்சி அணி** எனவும் பெயர் பெறும்.  

## ஆர்வமொழியணியின் இலக்கணம்

**நூற்பா**  
ஆர்வமொழி மிகுப்பது ஆர்வ மொழியே.  
--**(தண்டியலங்காரம்,68)**  

**(எ.கா.)**  
சொல்ல மொழிதளர்ந்து சோரும் துணைமலர்த்தோள்  
புல்ல இருதோள் புடைபெயரா - மெல்ல  
நினைவோம் எனின்நெஞ்சு இடம்போதாது எம்பால்  
வனைதாராய் வந்ததற்கு மாறு.  
--**(தண்டியலங்கார மேற்கோள்)**  

**பாடல்பொருள்:**  

தன்னை நாடிவந்த தலைவனின் செயலால் தனக்கேற்பட்ட மகிழ்ச்சியை ஆர்வம் மிக்க சொற்களால் தலைவி வெளிப்படுத்துவது இப்பாடல். அழகிய மாலையணிந்த தலைவனே! நீ என்னிடம் நாடி வந்ததற்கு நான் எவ்வாறு கைமாறு செய்வேன்? உன்முன் நின்று சொல்ல முயன்றால் என் சொற்கள் தடுமாறிச் சோர்கின்றன; உன் இரு தோள்களையும் தழுவிக்கொள்வோம் என முயன்றால் என் இரு தோள்களும் அந்த அளவு வளர்ந்தன அல்ல; மெல்ல உன்புகழை நினைக்க முயன்றால் என் உள்ளத்தில் அதற்கு இடம் போதாது.  

இவ்வாறு தலைவி தன்மனத்தில் நிறைந்த மகிழ்ச்சியை ஆர்வமிக்க சொற்களால் வெளிப்படுத்தியிருப்பதால் இது ஆர்வமொழி அணி.  

## உசாத்துணைகள்
# பரிவருத்தனை அணி

**பரிவருத்தனை அணி** என்பது ஒரு பொருளைக் கொடுத்து, வேறு ஒரு பொருளைக் கைம்மாறாகக் கொள்ளும் செய்தியைச் சொல்லுவது ஆகும்.  

## பரிவருத்தனை அணி இலக்கணம்

12ஆம் நூற்றாண்டில் எழுதப்பட்டதாகக் கருதப்படும் தண்டியலங்காரம் பரிவருத்தனை யணியைக் கீழ்வருமாறு விளக்குகிறது:  

பொருள்பரி மாறுதல் பரிவருத் தனையே  
--**(தண்டியலங்காரம், 87)**  

பரிவருத்தனை - ஒன்று கொடுத்து வேறு ஒன்று வாங்குதல். இது மூவகைப்படும் என்று கூறுவாரும் உளர். அவை, கொடுத்தது குறைவாய்க் கொண்டது மிகையாய் இருத்தல், கொடுத்தது மிகையாய்க் கொண்டது குறைவாய் இருத்தல், கொடுத்ததும் கொண்டதும் சமமாய் இருத்தல் என்பன.  

**(எ.கா.1)**  
காமனை வென்றோன் சடைமதியும் கங்கையும்  
தாம நிழல்ஒன்று தாம்கொடுத்து, - நாமப்  
பருவாள் அரவின் பணமணிகள் தோறும்  
உரு ஆயிரம் பெற்றுள  

(காமன் - மன்மதன்; காமனை வென்றோன்- சிவபெருமான்; தாம- தம்முடைய; நிழல்- உருவம், (எதிரொளிக்கும்) பிம்பம்; நாமம்- அச்சம்; வாள்- ஒளி; பணம் - படம்.)  

**பாடல்பொருள்:**  

மன்மதனை வென்ற சிவபெருமானுடைய சடையில் தங்கியிருக்கும் பிறைமதியும், கங்கையும் தம்முடைய நிழல் (உருவம்) ஒன்றை மட்டும் தாம் கொடுத்து, அப்பெருமான் அணிந்த அச்சத்தைத் தரும் பாம்பின் படங்களில் பெரியதாய் இருக்கும் ஒளியினை உடைய மணிகள்தோறும், தத்தம் உருவம் எதிரொளிப்பதால் ஆயிரம் ஆயிரம் உருவங்களைப் பெற்றன.  

**அணிப் பொருத்தம்:**  

இப்பாடலில், பிறைமதியும், கங்கையும் ஒவ்வோர் உருவம் மட்டுமே கொடுத்து, ஆயிரம் ஆயிரம் உருவங்களைப் பெற்றன எனப் பரிமாறுதல் கூறப்பட்டிருத்தலின் இது பரிவரித்தனை அணி ஆயிற்று. இது, கொடுத்தது குறைவாய்க் கொண்டது மிகையாய் இருத்தல் என்னும் முறையில் அமைந்த பரிவரித்தனை அணி.  

இப்பாடல் மட்டுமே பரிவருத்தனை அணிக்குத் தண்டியலங்கார உரையில் சான்றாகக் காட்டப்படுகிறது. தமிழ் இலக்கியங்கள் பலவற்றில் இவ்வணி அமைந்திலங்குகிறது. சான்றாகத் திருக்குறளில் இருந்து ஒரு குறள் வழிநின்று காண்போம்.  

**(எ.கா.2)**  
சாயலும் நாணும் அவர்கொண்டார் கைம்மாறா  
நோயும் பசலையும் தந்து  
--**(திருக்குறள், 1183)**  

இது, தலைவன் தன்னைப் பிரிந்தமையால் பசலையுற்று வருந்திய தலைவி புலம்பிக் கூறியதாக அமைந்தது.  

**பாடல்பொருள்:**  

காம நோயையும் பசலை நிறத்தையும் எனக்குக் கைம்மாறாகக் கொடுத்துவிட்டு, என் சாயலையும் நாணத்தையும் அவர் என்னிடம் இருந்து பெற்றுக் கொண்டார்.  

**அணிப் பொருத்தம்:**  

இப்பாடலில் தலைவன் தலைவிக்குக் கொடுத்தனவும், அவளிடம் இருந்து கொண்டனவும் சமமாகக் கூறப்பட்டிருப்பதைக் காணலாம். இது, கொடுத்ததும் கொண்டதும் சமமாய் இருத்தல் என்னும் முறையில் அமைந்த பரிவருத்தனை அணி ஆகும்.  

## உசாத்துணைகள்
# பரியாய அணி

**பரியாயம் அணி** என்பது தான் கருதியதைக் கூறாது, அப்பொருள் தோன்றுமாறு வேறு ஒன்றைக் கூறுவது ஆகும்.  

## பரியாய அணியின் இலக்கணம்

12ஆம் நூற்றாண்டில் எழுதப்பட்டதாகக் கருதப்படும் தண்டியலங்காரம் பரியாய அணியைக் கீழ்வருமாறு விளக்குகிறது:  

<poem>*கருதியது கிளவாது அப்பொருள் தோன்றப்*  
*பிறிதுஒன்று உரைப்பது பரியா யம்மே*  
--**(தண்டியலங்காரம், 72)**</poem>  

(பரியாயம் - ஒன்றுக்குப் பதிலாக, சாமர்த்தியமாக வேறொன்றைச் சொல்லல்)  

**(எ.கா.)**  
<poem>  
*மின் நிகராம் மாதே! விரைச்சாந்து உடன்புணர்ந்து நின்*  
*நிகராம் மாதவிக்கண் நின்று அருள் நீ; - தன் நிகராம்*  
*செந்தீ வரமலரும் செங்காந்தள் போதுடனே*  
*இந்தீ வரம்கொணர்வல் யான்*</poem>  

(மின் = மின்னல்; விரை = நறுமணம்; சாந்து = சந்தனமரம்; மாதவி குருக்கத்திக் கொடி; போது = மலர்; இந்தீவரம் = குவளை மலர்.)  

**பாடல்பொருள்:**  

'மின்னலை ஒத்த மாதே! நறுமணம் கமழும் சந்தன மரத்தில் படர்ந்து, உனக்கு நிகராகி நிற்கின்ற இக் குருக்கத்திக் கொடியின் கீழே நீ நிற்பாயாக. தனக்கு நிகரான சிவந்த தீயின் ஒளி தெரியும்படி மலர்ந்த சிவந்த காந்தள் மலருடனே, குவளை மலரையும் யான் சென்று பறித்து வருகிறேன்' என்று தோழி தலைவியிடம் கூறுகிறாள்.  

**அணிப் பொருத்தம்:**  

தலைவன் தலைவியைச் சந்திப்பதற்காகக் குறிப்பிட்ட பகற்குறி இடத்தில் தலைவியைக் கொண்டுவந்து நிறுத்துகின்றாள் தோழி. அப்போது தான் அங்கே நிற்பது அவர்கள் இன்பத்துக்குத் தடையாகும் என்று அவ்விடத்தை விட்டு நீங்கிச் செல்லக் கருதுகிறாள். அதனை நேரடியாகக் கூறாமல், 'காந்தள் மலரையும் குவளை மலரையும் பறித்து வரும் வரை நீ இங்கே குருக்கத்திக் கொடியின் கீழே இருப்பாயாக' என்று சாமர்த்தியமாக வேறு ஒன்றைக் கூறியதால் இப்பாடல் பரியாய அணி ஆயிற்று.  

பரியாய அணியின் இலக்கணத்தைப் பார்க்கும்போது அதுவும் ஒட்டு அணியும் ஒற்றுமை உடையன போலத் தோன்றும். தான் கருதிய கருத்தை மறைத்தலில் பரியாய அணிக்கும் ஒட்டு அணிக்கும் வேற்றுமை இல்லை. எனினும், ஒட்டு அணி தான் கருதிய கருத்தினைக் கூறாது அதனோடு உவமையாகக் கூடிய பிறிதொரு கருத்தைக் கூறுவது, பரியாய அணி தான் கருதிய கருத்தினைக் கூறாது அதற்கு வேறான பிறிதொரு கருத்தைக் கூறுவது.  

## உசாத்துணைகள்
# தன்மேம்பாட்டுரை அணி

ஒருவன் தன்னைத் தானே மேம்படுத்தி (புகழ்ந்து) உரைப்பது **தன்மேம்பாட்டுரை அணி** ஆகும்.  

## தன்மேம்பாட்டுரை அணியின் இலக்கணம்

12ஆம் நூற்றாண்டில் எழுதப்பட்டதாகக் கருதப்படும் தண்டியலங்காரம் தன்மேம்பாட்டுரை அணியைக் கீழ்வருமாறு விளக்குகிறது:  

**நூற்பா**  
தான்தற் புகழ்வது தன்மேம் பாட்டுரை.  
--**(தண்டியலங்காரம், 71)**  

**(எ.கா.)**  
எஞ்சினார் இல்லை எனக்கெதிரா இன்னுயிர்கொண்டு  
அஞ்சினார் அஞ்சாது போயகல்க - வெஞ்சமத்துப்  
பேராதவர் ஆகத் தன்றிப் பிறர்முதுகில்  
சாராஎன் கையில் சரம்.  
--**(தண்டியலங்கார மேற்கோள்)**  

**பாடலின்பொருள்:**  

வீரன் ஒருவன் தன் ஆற்றலையும் வீரப்பண்பையும் வெளிப்படுத்தி உரைக்கிறான்.  
<blockquote>  
போரில் எனக்கெதிராக நின்று போரிட்டு உயிருடன் திரும்பியோர் எவருமில்லை; ஆகவே எனக்கு அஞ்சியவர்கள் அச்சமில்லாமல் திரும்பிப் போய்விடலாம். நான் எய்யும் அம்புகள் போரில் எதிர்த்து நிற்பவர்கள் மார்பில் பாயுமே தவிரப் புறங்காட்டிச் செல்வோர் முதுகுகளில் பாயமாட்டா.  
</blockquote>  
இப்பாடலில் தன்னைத்தானே வீரன் புகழ்ந்து கொள்வது வெளிப்படுகிறது.  

## உசாத்துணைகள்
# ஆதி பருவம்

நாக வேள்வியை நிறுத்தி, தட்சகன் முதலான நாகர்களை காத்த ஆஸ்திகர்]]  

தீக்கிரையாதல்]]  

மகாபாரதம் புத்தகம் 1 **ஆதி பருவம்** (புத்தகத்தின் ஆரம்ப பருவம்) இந்த புத்தகத்தில், நைமிசாரண்ய வனத்தில் உக்கிரசிரவஸ் அல்லது சௌதி என்ற சூத முனிவரால் மகாபாரதம் எப்படி உரைக்கப்பட்டது என்பது சொல்லப்படுகிறது. ஜனமேஜயன் செய்த சர்ப்ப யாகம், வைசம்பாயானரால் உரைக்கப்பட்ட மகாபாரதத்தை சௌதி எனும் உக்கிரசிரவஸ் கேட்டு, அதனை நைமிசாரண்யத்தில் வாழ்ந்து கொண்டிருந்த சௌனகர் முதலான முனிவர்களுக்கு அதைத் திரும்ப உரைத்தார். இந்த பருவத்தில் குரு பரம்பரையின் தோற்றம், பாண்டவர், கௌரவர் பிறப்பு, அரக்கு மாளிகை எரிப்பு, இடும்பன் மற்றும் பகாசூரனை பீமன் வதைத்தல், திரௌபதி சுயம்வரம், காண்டவ வனத்தை எரித்து இந்திரப்பிரஸ்தம் நகரத்தை நிறுவியது குறித்து சொல்லப்படுகிறது.  
## உப பருவங்கள்
மொத்தம் 19 உப பருவங்களைக் கொண்டது ஆதி பருவம். அதில் 100 உள் உப பருவங்கள் உள்ளன. உப பருவங்களின் பட்டியல் பின் வருமாறு:  

:1. அனுக்ரமானிகா பருவம் - மன்னன் திருதராஷ்டிரனால் சஞ்சயனுக்கு ஒப்பாரியாகச் சொல்லப்பட்ட மகாபாரதச் சுருக்கம்.  
:2. பௌசிய பருவம்  
:3. பௌலோம பருவம்  
:4. ஆஸ்திக பருவம்  
:5. ஆதிவம்சவதரனா பருவம்  
:6. சம்பவ பருவம்  
:7. ஜடகிருஹா பருவம்  
:8. இடும்பன் வதை பருவம்  
:9. பகாசூரன் வதை பருவம்  
:10. சைத்ரரத பருவம்  
:11. திரௌபதி சுவயம்வர பருவம்  
:12. திரௌபதி விவாக பருவம்  
:13. விதுரகாமன பருவம்  
:14. ராஜ்யலாப பருவம்  
:15. அர்ஜூன வனவாச பருவம்  
:16. சுபத்ராஹரண பருவம்  
:17. ஹரன ஹரிகா பருவம்  
:18. காண்டவ பருவம்  

## மேற்கோள்
# 2013 ஐதராபாத் குண்டு வெடிப்புக்கள்



இந்தியாவின் ஆந்திரப் பிரதேச மாநிலத் தலைநகர் ஐதராபாத்தில் பெப்ரவரி 21, 2013 அன்று மாலை இந்திய நேரப்படி 19:00 மணியளவில் இரண்டு குண்டுவெடிப்புக்கள் நிகழ்ந்தன. கூட்டம் மிகுந்த சுற்றுப்புறப் பகுதியான தில்சுக்நகரில் 100 மீட்டர்களுக்குள்ளேயே இரண்டு குண்டுகளும் வெடித்துள்ளன. முதல் குண்டுவெடிப்பு கோனரக் திரையரங்கின் எதிரிலிருந்த *ஆனந்த் டிபன் சென்டர்* என்ற உணவகத்தின் வெளியே சாலையோரத்தில் வெடித்தது. இரு நிமிடங்கள் கழித்து இரண்டாவது குண்டு வெங்கடாத்திரி திரையரங்கின் அண்மையில் பேருந்து நிறுத்தத்திற்கு அருகில் வெடித்துள்ளது. முன்னதாக 2012இல் புனேயில் நிகழ்ந்த குண்டுவெடிப்புக்களையொட்டி தில்லி சிறப்புக் காவல் பிரிவினரால் விசாரிக்கப்பட்டு வந்த இந்திய முஜாஹிதீன் என நம்பப்படும் கைதிகள் தாங்கள் ஐதராபாத்தின் கூட்டமானப் பகுதிகளை இந்நோக்கில் ஆய்வு செய்ததாக கூறியுள்ளனர்.  
## வழக்கும் தீர்ப்பும்
இந்த வெடிகுண்டு வழக்கு தேசிய புலானாய்வு சிறப்பு நீதிமன்றத்தில் நடைபெற்றது இந்த வழக்கில் யாசின் பதக்கல் உள்பட 5 பேர் குற்றவாளிகளுக்கு மரண தண்டனை விதித்தது தீர்ப்பு வழங்கியது..இந்த தீர்ப்பை எதிர்த்து யாசின் பத்கல் உள்பட 5 பேரும் தெலுங்கானா உயர் நீதிமன்றத்தில் மேல் முறையீடு செய்தனர். மேல்முறையீட்டு மனுவை தெலங்காணா உயர் நீதிமன்றம் தள்ளுபடி செய்ததுடன்,. தேசிய புலனாய்வு சிறப்பு நீதிமன்றம் அளித்த தீர்ப்பு செல்லும் என 08 ஏப்ரல் 2025 அன்று தீர்ப்பு வழங்கியது.  

## சான்றுகோள்கள்
# தில்சுக்நகர்



**தில்சுக்நகர் ** (*Dilsukhnagar*) ஐதராபாத்து நகரின் பெரிய வணிக மற்றும் குடியிருப்புப் பகுதிகளில் ஒன்றாகும். ஐதராபாத்து பெருநகர நகராட்சி அவையின் பகுதியாக இது உள்ளது. இங்குள்ள கத்தியன்னரம் பழச்சந்தை மாநிலத்தின் முதன்மை பழச்சந்தையாக உள்ளது.  
## வரலாறு
இப்பகுதி விவசாய நிலமாக தில்சுக் ராம் பெர்சத் என்பவருக்கு உடைமையாக இருந்தது. அவர் இதனை வீட்டுமனைகளாகப் பிரித்து தில்சுக்நகர் என்ற குடியிருப்பு நகரை உருவாக்கினார். துவக்கத்தில் இது குடியிருப்பு வீடுகளை மட்டுமே கொண்டிருந்தது; கடந்த பத்தாண்டுகளில் வலுவான பொருளியல் வளர்ச்சி இப்பகுதியை முதன்மையான வணிக மையமாக மாற்றியுள்ளது.  

பெப்ரவரி 21,2013, இரவில் இங்குள்ள திரையரங்குக்களுக்கு வெளியே இரு தொடர் குண்டு வெடிப்புக்கள் நிகழ்ந்துள்ளன.  

## மேற்சான்றுகள்
# ஹ்யூன்சாட் - 1


**ஹ்யூன்சாட் - 1** *(Peheunsat - 1)* என்பது அர்ஜெண்டினாவால் உருவாக்கப்பட்ட ஒரு சிறிய செயற்கைக்கோள். இது இந்திய விண்வெளி ஆய்வு மையத்தின் முனைய துணைக்கோள் ஏவுகலம் மூலம் 27.01.2007 அன்று ஸ்ரீஹரிகோட்டாவில் உள்ள சத்தீஷ் தவான் விண்வெளி மையத்தில் இருந்து செலுத்தப்பட்ட நான்கு செயற்கைக் கோள்களுள் ஒன்று. இச் செயற்கைக்கோள் கல்விப் பயன்பாட்டிற்காக அர்ஜெண்டினா விண்வெளி ஆராய்ச்சி நிறுவனமான ஆம்சாட் மற்றும் தன்னார்வத் தொண்டு நிறுவனங்கள் இணைந்து உருவாக்கியதாகும். இதன் உருவாக்கத்தில் மாணவர்களும் முக்கியப் பங்கு வகித்தனர்.
# குடியரசுத் தலைவர் நிலையம்


**குடியரசுத் தலைவர் நிலையம்** என்பது இந்தியக் குடியரசுத் தலைவரின் அலுவல்முறை ஓய்வு இல்லம் ஆகும். இது ஆந்திரப்பிரதேச மாநிலத்தின் செகந்திராபாத்தில் உள்ள பொல்லாரம் எனும் இடத்தில் அமைந்துள்ளது.  

## வரலாறு
1860 ஆம் ஆண்டு ஐதராபாத்தின் ஐந்தாம் நிசாம் நாசிர்-உத்-தௌலாவால் கட்டப்பட்ட இல்லமாகும். 1948 ஆம் ஆண்டில் ஐதராபாத் போலோ நடவடிக்கையின் வாயிலாக இந்தியாவுடன் இணைக்கப்பட்டவுடன் இது குடியரசுத்தலைவரின் தென்னகத் தற்காலிகத் தங்குமிடமாய்ப் பயன்பாட்டில் உள்ளது.  

## இல்லம்
90 ஏக்கர் பரப்பளவில் விரிந்துள்ள இந்த இல்லம் 16 அறைகளை உடையது. அரசவை, திரைப்பட அறை, உணவுப் பந்தியறை உள்ளிட்ட அறைகள் இல்லத்தில் அமைந்துள்ளன.  

## மூலிகைத் தோட்டம்
திசம்பர் 2009 இல் 7000 சதுரமீட்டர் பரப்பில் மூலிகைத் தோட்டம் ஒன்று இங்கு அமைக்கப்பட்டது. சந்தனம், துளசி, சர்ப்பகந்தா உள்ளிட்ட 116 மூலிகை மற்றும் நறுமணச் செடிகள் இங்கு பேணப்படுகின்றன.  

## இதனையும் காண்க
- குடியரசுத் தலைவர் இல்லம், புது தில்லி
- குடியரசுத் தலைவர் இல்லம், சிம்லா
# புனித மேரி தேவாலயம், சென்னை



**புனித மேரி கிறித்தவ ஆலயம்** இந்தியாவின் தமிழ்நாட்டின் தலைநகரான சென்னையில் அமைந்துள்ள புனித ஜார்ஜ் கோட்டையில் தென்பகுதியில் காணப்படும் மிகத் தொன்மையான கிறித்தவ ஆலயம் ஆகும். ஆங்கிலத் திருச்சபையினருக்குரிய ஆலயங்களில் இந்தியாவில் முதன்முதலில் எழுப்பப்பட்ட ஆலயமாகும். பொ.ஊ. 1680 இல் கிழக்கிந்திய கம்பெனியாரால் இவ்வாலயம் எழுப்பப்பட்டது. இவ்வாலயத்தில் இறந்த பல ஆங்கிலேயர்களின் நினைவாகப் பல பதிப்புக் கற்பலகைகள் உள்ளன.  

புனித மேரி ஆலயத்தினுள் இங்கிலாந்து நாட்டுச் சிற்பிகளின் கைவண்ணத்தைக் காட்டும் பல சலவைக்கல் சிற்பங்கள் உள்ளன. இவை அரிய கலைப்படைப்புகளாகும். இவ்வாலயத்தில் தான் இராபர்ட் கிளைவ் மற்றும் ஆளுநர் எலிஹுஹேல் என்பவர்களின் திருமணம் நடைபெற்றது.  

## மேற்கோள்களும் குறிப்புகளும்
# கிளைவ் மாளிகை


**கிளைவ் மாளிகை** (*Clive House*) என்பது சென்னையின் புனித ஜார்ஜ் கோட்டை வளாகத்தில் அமைந்துள்ள கட்டடமாகும். இந்தக் கட்டடம் முன்னாளில் சேமியர் சுல்தான் என்பவருக்குச் சொந்தமானதாக இருந்தது. இதனை ஆங்கிலக் கிழக்கிந்தியக் கம்பெனியார் விலைக்கு வாங்கினர். பொ.ஊ. 1753 இல் ஆர்க்காட்டு வீரர் எனப்பட்ட இராபர்ட் கிளைவ் இங்கு வசித்தார். அப்போது இக்கட்டடம் அட்மிரல் மாளிகை என அழைக்கப்பட்டது. பின் இது புனித ஜார்ஜ் கோட்டை ஆளுநரின் நகர மாளிகையாக மாறியது. பொ.ஊ. 1800 முதல் இதில் அரசு அலுவலகங்கள் சில செயல்பட்டு வருகின்றன.  

## மேற்கோள்களும் குறிப்புகளும்
# கோட்டை அருங்காட்சியகம் (சென்னை)

**கோட்டை அருங்காட்சியகம்** தமிழகத்தின் சென்னையில் புனித ஜார்ஜ் கோட்டை வளாகத்திலுள்ள ஓர் கட்டடம் ஆகும். பொ.ஊ. 1795 இல் கட்டப்பட்ட இக்கட்டடத்தில் பொ.ஊ. 1948 ஆம் ஆண்டு அருங்காட்சியகம் அமைக்கப்பட்டது. புனித ஜார்ஜ் கோட்டையில் கிடைத்த பழம்பொருட்கள், பலவகைப் பீரங்கிகள், ஆயுதங்கள், ஆங்கிலேயரும் பிற சில ஐரோப்பியரும் வெளியிட்ட நாணயங்கள்,பணயமாக பிடித்து வைக்கப்பட்ட திப்பு சுல்தானின் குழந்தைகளுடன் காரன்வாலிஸ் உள்ள பெரிய பளிங்குச் சிலை, இங்கிலாந்து நாட்டின் அரசர்கள், அரசிகள், புனித ஜார்ஜ் கோட்டையில் பணியாற்றிய ஆளுநர்கள், ஆர்க்காட்டு நவாபுகள் ஆகியோரது பெரிய கண்கவர் உருவ ஓவியங்கள், இராபர்ட் கிளைவ் எழுதிய கடிதங்கள், பிரெஞ்சுக்காரர்கள் பயன்படுத்திய விளக்குகள், பீங்கான் பாத்திரங்கள், பிரெஞ்சுத் தலைவர்களின் படங்கள், மைசூரை ஆட்சி புரிந்த உடையார்களின் வரலாற்றைக் குறிக்கும் சிற்பம், சித்திரம் முதலியவை காட்சியகத்தில் இடம் பெற்றுள்ளன.  

## மேற்கோள்களும் குறிப்புகளும்

- கோட்டை அருங்காட்சியகம் (சென்னை)
# கெயில் வாசு ஒக்சலேட்

**கெயில் வாசு ஒக்சலேட்** (ஆங்கிலம்: Gail Vaz-Oxlade, பிறப்பு சூன் 18, 1959 யமேக்கா) ஒரு கனடிய நிதி எழுத்தாளர், ஆலோசகர், தொலைக்காட்சி வானொலி ஆளுமையாளர் ஆவார். இவரது நூற்களுக்காகவும் **அண்ரில் டெப்ற் டூ அசு எ பார்ட்** (*Til Debt Do Us Part*) மற்றும் *ஃபிரின்சசு* (*Princess*) தொலைக்காட்சி நிகழ்ச்சிகளுக்காகவும் இவர் அறியப்படுகிறார்.  

தேவைகளையும் விருப்பங்களையும் வேறுபடுத்தல், துல்லியமாகக் கணக்கிடல், திட்டமிடல், கடன் இல்லாமல் இருத்தல், சிக்கனம், தொலைநோக்குச் சேமிப்பு, ஆபத்துதவிச் சேமிப்பு, திட்டமிட்ட கொள்வனவுச் சேமிப்பு, வரவுக்கேற்ற செலவு ஆகியவை இவரது தனிநபர் பரிந்துரைகளில் சில.